钦定古今图书集成/明伦汇编/宫闱典/第005卷 > 《宫词一百首》〈录二十六首〉王叔承
## 钦定古今图书集成/明伦汇编/宫闱典/第005卷 > 《宫词一百首》〈录二十六首〉王叔承

昔王仲初作《宫词》百首，乃其后王禹玉拟之。盖仲初实与宦官相善，而禹玉司北门直，故二子写唐宋宫中情景，缥缈如画，然风俗稍稍降矣。夫词家不以多寡为盛衰，王少伯《古宫词》不数首，而浓雅俊逸，真遗响千春。余自华阳礼茅君还，月夜入兰陵桃花园，适桃花万树盛开，氤氲花月，醉倾流霞，宛然汉宫春色也。余故客游长安，念禁庭事非山谣所宜，则聊掇故宫流泽残芳，竟点染落成此卷，命吴姬倚酒歌之。回首吾诸王，其嚬东家之施者耶！吴郡王叔承书。

二八佳人三五宵，仙风随幸广陵桥。分明记得《霓裳
曲》，春梦微茫月影遥。

柳外秋千拂绮楼，舞阑初解翠云裘。玉鞭夜踏桃花
马，万朵银灯照打球。

别苑东风报牡丹，传宣晓出望春门。惜芳却覆黄罗
帕，护取花王待至尊。

碧尘缕缕暗香沟，湘簟空床萤火流。梧叶一窗眠未
得，月明秋水听《凉州》。

入宫新拜《大长秋》，歌舞平阳夜不休。一曲春声低按
拍，御前飞堕玉搔头。

敕下天题法曲新，书生赋奏《太平春》。雕盘红袅宫花
朵，赐与传胪第一人。

何处文星动帝庐，却怜狗监荐相如。汉皇亲御蓬莱
殿，夜半烧灯读《子虚》。

绿云细草湿红巾，御酒倾霞欲醉春。试奏《教坊》新羯
鼓，内园初赛《百花神》。

桃花飞雨腻青堤，万马骄嘶锦障泥。袚罢温泉仙跸
晚，彩云狼籍霸陵西。

紫燕双飞花雨香，青泥春老堕雕梁。不知天外乌衣
国，可似宫中别恨长。

氤氲水殿荡朝阳，夜涨桃花锦水香。珍鸟千行看不
禁，自将金弹打鸳鸯。

圣人嘉礼诏亲农，万国元年开景龙。内侍半天传《玉
册》，百花深处见昭容。

复道冥冥绣户扄，灯花落尽曙烟青。春寒肯怨鸾衾
薄，暗拂朱帘望小星。

六院诸姨献宝新，天家生日幸宜春。凤衫噀熨蔷薇
露，晓进龙床喜称身。

上巳春回太液池，天青水碧晚妆迟。一痕初月垂芳
树，学得纤纤“新黛眉。”

盈盈红玉晓妆新，静倚菱花自写真。一片青霞生袜
底，满宫传是洛妃神。

山色移青入画眉，绮疏春旭寄幽思。蜀藤新进松花
纸，临出《曹娥江上碑》。

天上仙源水暗流，漫题佳句落《金沟》。凭谁拾取新红
叶，万种闺情一片秋。

梨园歌断万花天，风雨寒铃忆旧筵。怪得人间传秘
曲，江南春老李龟年。

卿云缥缈覆长安，仙仗凌霄颂百官。芝草忽生涵德
殿，昭仪捧出侍臣看。

朝元阁上翠烟横，太乙坛前白露明。曾侍上皇供法
曲，蹋歌犹带步虚声。

学士风流《女秘书》，五姬更进尚宫除。君王莫得虚临
幸，妾在彤帏注起居。

一拜昭容便直庐，丝纶窈窕自唐虞。十年独视通天
草，彩笔含春落玺书。

家本邯郸歌舞仙，龙袍从猎并金鞯。玉颜恰与天颜
似，忽误将军跪马前。

诏点伶官又采诗，谱翻奇调学来迟。新词半是龙标
尉，舞向歌前《合柘枝》。

入宫犹自服胡麻，一尺红绡写《法华》。落尽苑花空是
色，藕丝轻履踏春霞。